**Awdl XXIV, Aneirin**

Cefndir a themâu

Fel y gwelsom yn achos Awdl I, y mae’r arwyr unigol sy’n cael eu coffáu yn **awdlau**’r *Gododdin* yn cael eu henwi gan amlaf yn y llinell olaf. Fe welwch fod yr awdl hon wedi’i chynllunio yn dilyn yr un patrwm. Yn ôl y llinell glo, enw gwrthrych yr awdl hon yw Buddfan fab Bleiddfan (gweler y nodyn ar linell 15 ar arwyddocâd yr enw). Yn llinell 6 dywedir iddo gael ei ladd ar doriad y wawr – dyna ystyr ffigurol *gan wlith* – a hynny wrth ymladd mewn rhyw ryd neu rydau. Os yw’r dehongliad o linell 12 yn gywir, cafodd ei gladdu mewn lle o’r enw Eleirch Fre (‘bryn yr elyrch’ yw ystyr yr enw) a gellir casglu bod hwnnw’n fryncyn uwchlaw’r rhyd.

Yn anffodus, nid oes unrhyw gofnod arall o’r enw Eleirch Fre wedi goroesi. Mae’r enw lle anhysbys hwn yn brawf o’r math o broblemau sy’n codi wrth geisio gosod awdlau’r *Gododdin* mewn rhyw fath o gyd-destun hanesyddol sy’n ymwneud â brwydr honedig Catraeth. A oes modd i ni gynnig fod hwn yn fryn rhywle yn ardal Catraeth? Ymhellach, a yw’r sôn sydd yma am frwydro mewn rhydau yn cynnig rhagor o dystiolaeth am leoliad y frwydr? Gwaetha’r modd, dyma seiliau sy’n llawer rhy simsan ar gyfer ail-greu amgylchiadau brwydr hynod o annelwig o’r gorffennol pell. Pa mor hen bynnag oedd dechreuadau’r *Gododdin*, y mae’n gwbl amlwg fod y gerdd wedi cael ei newid dros y canrifoedd a bod yr hyn sydd i’w gael yn Llyfr Aneirin yn ffrwyth proses gymhleth o ailgyfansoddi ac ailwampio.

O safbwynt llenyddol, yr hyn a gawn yn awdlau’r *Gododdin* yw amrywiadau ar yr un themâu sylfaenol, ac o awdl i awdl y mae’r un math o syniadau yn cael eu hailadrodd a’u hailweithiogyda chysondeb rhyfeddol. Ar sail y ddealltwriaeth sydd gennych yn barod o Awdl I, fe ddaw hynny’n glir iawn yn eich golwg wrth i chi fynd ati i astudio a dadansoddi Awdl XXIV.

Darlun o’r arwr yn ei lawn nerth a gawn yn y llinell gyntaf. Os gellir derbyn y dehongliad o’r llinell a gynigiwyd, dyma filwr a oedd yn cynnal ei darian gyda nerth rhyfeddol. Ond yr oedd Buddfan hefyd yn rhedwr chwim ac y mae ei ruthr didostur mewn brwydr a’i allu i ryfela yn cael eu cyfleu yn effeithiol yn llinellau 3-4. Fodd bynnag, fe welwch yn llinell 5 mai uchafbwynt anochel y rhyfela hwn oedd y ffaith iddo gael ei ladd. Dyna yw arwyddocâd y geiriau sy’n sôn fel yr aeth Buddfan yn fwyd ar gyfer brain. (Fe gofiwch, mae’n siŵr, fod y syniad fformiwlaig hwn i’w gael hefyd yn Awdl I, a thrafodir y mater ymhellach yn y nodiadau ar ystyr llinellau 13-16 yn yr awdl honno).

Ar wahân i’r cyfeiriad fformiwlaig hwn at fwydo brain, y mae’r modd y cafodd agoriad yr awdl hon ei saernïo hefyd yn rhyfeddol o debyg i linellau agoriadol Awdl I. Yno fe gawn ddarlun byw o Owain fab Marro ar ei geffyl. Yma, unwaith yn rhagor, fe welwch fod y pwyslais ar gyfleu nerth a chyflymder Buddfan. Holl ddiben gwneud hynny, wrth gwrs, yw dyfnhau’r **gwrthgyferbyniad** sydd wedi ei wau drwy’r awdl rhwng y Buddfan byw a’r Buddfan marw. Mae’r un math o wrthgyferbyniad i’w gael, fel y gwelsoch, yn Awdl I yn achos Owain fab Marro. Cafodd y gwrthgyferbyniad ei gyfleu’n gryno iawn hefyd yn un o awdlau enwocaf y Gododdin (*Gwŷr a aeth Gatraeth*): yno ceir y llinell *Wedi elwch tawelwch fu* (‘ar ôl twrw mawr bu tawelwch’).

Y mae’r tawelwch enbyd hwn – tawelwch marwolaeth – yn cael ei gyfleu yn yr awdl hon mewn ffordd sy’n ymylu ar fod yn delynegol o hardd. Sylwch ar linellau 6-8. Cawn ddarlun yma o Buddfan – a’r gwlith heb godi eto – yn gorwedd yn farw mewn rhyw ryd a’r tonnau’n golchi drosto. Yna yn llinell 12 sonnir am ei gladdu yn Eleirch Fre (‘bryn yr elyrch’). Onid yw harddwch urddasol yr enw hwnnw yn gwrthgyferbynnu’n rhyfeddol â’r disgrifiadau o frwydro ac o ladd sydd i’w cael yn yr awdl? Dyma linellau sy’n llawn ***pathos***.

Fel yn achos Awdl I, mae yma fynegiant clir hefyd o’r paradocs arwrol. Fel y nodir yn llinell 10, oherwydd ei ddewrder fe gollodd Buddfan y peth sylfaenol hwnnw y mae gan bawb hawl iddo, sef bywyd ei hun. Ond roedd y beirdd – *beirdd byd* yng ngeiriau’r gerdd – eisoes wedi sylwi bod hwn yn ŵr dewr, yn *ŵr o galon* (llinell 9). Oherwydd ei weithredoedd arwrol felly fe fyddai’r beirdd yn sicrhau y byddai clod tragwyddol iddo. Drwy farw mor ddewr ar faes y frwydr byddai ei enw yn byw am byth yng ngherddi’r beirdd.

Fe welwch hefyd fod llawer o nodweddion confensiynol a ***topoi***eraill i’w cael yma. Mae’r cyfeiriad at darian wedi ei hystaenio â gwaed yn llinell 1 yn enghraifft o hynny (gweler y nodyn ar y gair *talfrith*), ac mae elfen gref o gonfensiwn yn yr awgrym fod Buddfan wedi ei ladd wrth ymladd mewn rhyd (gweler y nodyn ar *rhydon* yn llinell 6). Mae’n ddiddorol nodi hefyd fel yr ailadroddir y ferf *golo* ‘gorchuddio’ mewn cyd-destunau tebyg mewn rhannau eraill o’r *Gododdin* (gweler y nodyn ar *golo* yn llinell 12). Fe welwn hefyd fod y sôn eironig am waed y frwydr yn golchi arfau ac arfwisgoedd yn un sy’n cael ei ailadrodd mewn mannau eraill (gweler y nodyn ar ystyr llinell 14). O sylwi ar hyn oll, gallwn ailadrodd sylw a wnaethom wrth drafod cefndir a themâu Awdl I. Y mae’r *Gododdin* yn waith sy’n tynnu’n helaeth ar gonfensiynau llenyddol penodol. Ac eto, ar yr un pryd, y mae barddoniaeth gofiadwy yn llawer o’r awdlau – barddoniaeth sydd â’r gallu i’n hysgwyd o hyd ac ennyn ymateb ynom.

awdl = Yr un gair ag *odl* yn wreiddiol. Yn yr Oesoedd Canol ystyr y term *awdl* oedd nifer o linellau wedi eu canu ar yr un odl, ac fe’i defnyddir yn y nodiadau hyn i gyfeirio at y rhannau byrion, neu’r penillion unigol, sydd i’w cael yn y Gododdin. Erbyn heddiw, wrth gwrs, daeth *awdl* hefyd yn derm am gerdd estynedig ar y mesurau caeth.

gwrthgyferbyniad = Dau beth hollol wahanol yn cael eu rhoi ochr yn ochr â’i gilydd.

*pathos* = Nodwedd mewn llenyddiaeth sy’n ennyn teimlad o dristwch a thosturi cydymdeimladol yn y darllenydd neu’r gwrandawr.

*topos/topoi* = Syniad neu thema a ailadroddir mewn llenyddiaeth (o’r Groeg;lluosog = *topoi*).